孤鶩
作者：李復
朝代：宋

paragraphs: 孤鶩何時失舊羣，空郊迥立如長人。
疾風拂地忽驚顧，欲起不起低昂頻。
遼東八月霜氣早，萬里旅飛來南賓。
雲間翩翩羽相接，沙上雝雝情更親。
空江誤駭虛絃響，飄亂哀驚爭愛身。
倉皇離散意奔翥，形迹漂零心苦辛。
拳曲悲鳴求遺穗，稻粱收盡原野貧。
暮天蕭條侶影過，側頭仰望空傷神。
想能高鶱投別伴，思故未忍重求新。
會向北歸却相見，當看刷翮向前春。